Adam Small - Wikipedia

# Adam Small

### vanuit Wikipedia, die vrye ensiklopedie.

Adam Small (Wellington, 21 Desember 1936) is 'n Suid-Afrikaanse skrywer en een van die belangrikste Afrikaanse verteenwoordigers van die Swartbewussynsbeweging. Small het veral bekend geword deur sy gedigte en toneelstukke. In sy literêre werk stel hy die agterstelling van kleurlinge onder die apartheidsbewind sentraal, maar ook die kloof wat as gevolg van rasseskeiding tussen die verskillende Afrikaanstalige gemeenskappe ontstaan het. Ander belangrike onderwerpe is filosofiese vraagstukke soos materialisme en die holheid van kaptitalistiese en rewolusionêre ideologieë.

Adam Small is ook een van die belangrikste nie-Blanke skrywers, wat Afrikaans - en ook sy Kaapse variant - as bevrydingstaal gebruik.

## [wysig] Loopbaan

Ná sy matrikulasie in 1953 studeer Small aan die Universiteite van Kaapstad, Londen en Oxford en voltooi in 1963 sy magistersgraad in filosofie. Hy begin 'n akademiese loopbaan as dosent in filosofie aan die Universiteit van Fort Hare en word in 1960 die hoof van die Departement Filosofie van die Universiteit van Wes-Kaapland (UWK), wat destyds as 'n akademiese instelling vir die Kleurlinggemeenskap gestig is. As gevolg van sy betrokkenheid by die Swartbewussynsbeweging moet hy in 1973 bedank. Hy verhuis na Johannesburg, waar hy as hoof van die Universiteit van die Witwatersrand se studentegemeenskapsdienste aangestel is. Met sy terugkeer na die Kaap in 1977 word hy direkteur van die Wes-Kaapse Stigting vir Gemeenskapswerk en hervat in 1984 sy akademiese loopbaan by die UWK. Ná dertien jaar se diens as hoof van die Departement Maatskaplike Werk tree hy in 1997 af.

## [wysig] Boeke

- Verse van die liefde (gedigte, 1957 - debuut)
- Kanna hy kô hystoe (toneel, 1965) Kaapstad: Tafelberg.
- Kitaar my kruis (gedigte, 1961)
- Sê sjibbolet (gedigte, 1963)
- Oos wes tuis bes Distrik Ses (gedigte, 1973)
- Krismis van Map Jacobs (toneel, 1983) Kaapstad: Tafelberg.

Voorbeelde van sy gedigte is ook te vinde in die bloemlesing van Gerrit Komrij: De Afrikaanse poëzie in 1000 en enige gedichten (1999, Bert Bakker)

## [wysig] Eksterne skakel

- Literatuur in konteks Universität Wien NEDWEB
- Die Groot Small - oor die lewe en werk van Adam Small - Huldeblyk gelewer deur Prof Steward van Wyk, UWK, tydens die Woordfees in Stellenbosch, 7 Maart 2006

Ontsluit van "http://af.wikipedia.org../../../a/d/a/Adam_Small_33ea.html"

Kategorie: Afrikaanse Skrywers

##### Views

- Artikel
- Bespreking
- Huidige wysiging

##### Soek

##### Ander tale

- Nederlands